Diari Oficial de la Generalitat Valenciana


Sumari del DOGV 3859, del 18-10-2000 (2000/7816)

RESOLUCIÓ de 22 de setembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i el Consell General del Poder Judicial, en matèria d'acreditació del coneixement del valencià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3859

Data del DOGV
:   18-10-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7816


Data del document
:   22-09-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * títol d'estudis
    * professió jurídica
    * llengua regional
    * llengua oficial

RESOLUCIÓ de 22 de setembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i el Consell General del Poder Judicial, en matèria d'acreditació del coneixement del valencià. [2000/7816]
  
Subscrit, després de la tramitació prèvia reglamentària, entre la Generalitat Valenciana i el Consell General del Poder Judicial, el 5 d'octubre de 1999, un Conveni de col·laboració en matèria d'acreditació del coneixement del valencià, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0537/2000, i que figura com a annex d'aquesta resolució.
  
València, 22 de setembre de 2000.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana i el Consell General del Poder Judicial, en matèria d'acreditació del coneixement del valencià
  
València, 5 d'octubre de 1999
  
Reunits
  
D'una banda, el senyor Serafín Castellano Gómez, conseller de Justícia i Administracions Públiques, facultat per a aquest acte per acord del Govern Valencià, en sessió de 17 de septembre de 1999
  
I, d'altra, el senyor Francisco Monterde Ferrer, vocal del Consell General del Poder Judicial, en virtut de l'acord del ple del Consell, en sessió de 27 de gener de 1999.
  
Ambdues parts en representació i amb les facultats que els seus càrrecs els conferixen:
  
Manifesten
  
Primer
  
Que de conformitat amb allò que s'ha establit en la Constitució Espanyola, art. 3, el valencià és, junt amb el castellà, llengua oficial en la Comunitat Autònoma Valenciana, i constituïx un patrimoni cultural objecte d'especial respecte i protecció.
  
Que en aplicació de l'art. 148.17 de la Constitució, la Comunitat Autònoma Valenciana va assumir les competències en ordre al foment de la cultura, de la investigació i de l'ensenyament de la llengua de la Comunitat Autònoma.
  
L'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, en l'art. 7, disposa:
  
«1. Els dos idiomes oficials de la Comunitat Autònoma són el valencià i el castellà. Tots tenen dret a conéixer-los i a usar-los.
  
2. La Generalitat Valenciana garantirà l'ús normal i oficial de les dues llengües i adoptarà les mesures necessàries per assegurar-ne el coneixement.
  
4. S'atorgarà especial protecció i respecte a la recuperació del valencià».
  
Així mateix, la Llei 4/1983, de 23 de novembre, d'Ús i Ensenyament del Valencià establix:
  
Article 10. «Al territori de la Comunitat Valenciana tots els ciutadans tenen dret a dirigir-se i relacionar-se amb la Generalitat, amb els ens locals i altres de caràcter públic, en valencià».
  
Article 31. «El Govern Valencià realitzarà amb l'administració de Justícia els acords necessaris per a fer efectiu l'ús del valencià en jutjats i tribunals».
  
Segon
  
Per Acord de 25 de febrer de 1998, del ple del Consell General del Poder Judicial, es va modificar el Reglament 1/1995, de 7 de juny, de la Carrera Judicial, i es va desplegar reglamentàriament la valoració del coneixement de les llengües i del Dret Civil Especial o Foral de les comunitats autònomes, en els concursos d'accés a òrgans jurisdiccionals en les comunitats autònomes.
  
En l'art. 109 del Reglament 1/95, modificat per Acord de 25 de febrer de 1998, del Consell General del Poder Judicial, s'establix que, mitjançant els corresponents convenis amb les comunitats autònomes, podrà procedir-se a la determinació dels títols oficialment reconeguts com a acreditació del coneixement oral i escrit de la llengua pròpia de la comunitat de què es tracta.
  
Atés que la comunitat autònoma té atribuïda la competència en matèria de llengua o idioma propi i disposa de major experiència en l'aplicació dels processos de normalització lingüística, que corresponen a aquesta, segons el criteri jurisprudencial resultant de la Sentència del Tribunal Suprem de 29 d'abril de 1995, com recorda l'Acord del ple del Consell General del Poder Judicial, de 14 d'octubre de 1998, que a la Comunitat Autònoma respectiva correspon l'expedició del certificat o títol corresponent, mentre que correspon al Consell la valoració de dit mèrit.
  
D'acord amb l'informe elaborat per la Comissió d'Estudis i Informes del Consell General del Poder Judicial, aprovat pel ple que aquest Òrgan va celebrar el passat dia 14 d'octubre de 1998, i en relació amb la determinació dels títols oficials reconeguts d'acord amb els fins del Reglament, en l'art. 109.2, es considera necessari subscriure el present Conveni de Col·laboració entre la Comunitat Autònoma Valenciana i el Consell General del Poder Judicial que determine quines són les titulacions que acrediten el coneixement oral i escrit del valencià, als efectes previstos en l'art. 109 del Reglament 1/1995 de la Carrera Judicial.
  
Aquest conveni ha sigut informat favorablement per la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència de la Generalitat Valenciana, per ajustar-se a allò que s'ha disposat en l'Ordre de 16 d'agost de 1994 (DOGV núm. 2331, de 24 d'agost).
  
Clàusules
  
Primera
  
El present Conveni té per objecte determinar les titulacions que acrediten el coneixement oral i escrit del valencià als efectes previstos en l'art. 109 del Reglament 1/1995, de la Carrera Judicial.
  
Segona
  
En l'àmbit de la Comunitat Valenciana, els membres de la Carrera Judicial que desitgen al·legar, com a mèrit preferent en els concursos de trasllats, el coneixement oral i escrit del valencià, hauran d'aportar durant els primers deu anys des de la firma del present Conveni el títol expedit per la Junta Qualificadora de Coneixements de Valencià, nivell elemental o bé nivells superiors, expedits per la Junta Qualificadora de Coneixements de Valencià, o, conforme allò que s'ha disposat en l'Ordre de 16 d'agost de 1994, de la Conselleria de Cultura, Educació i Ciència, per la qual s'establixen els certificats oficials administratius de coneixements de valencià i s'homologuen i convaliden altres títols i certificats, modificada per l'Ordre de 22 de desembre de 1995, de la Conselleria de Cultura, Educació i Ciència.
  
Tercera
  
Per tal d'anar augmentat l'exigència i perfecció de coneixement del valencià, a partir dels deu primers anys previstos en el paràgraf anterior, la titulació que acreditarà el coneixement oral i escrit del valencià, a fi d'al·legar-ho com a mèrit preferent pels membres de la Carrera Judicial, serà la titulació expedida o homologada per la Junta Qualificadora de Coneixements de Valencià, nivell mitjà o nivell superior.
  
Quarta
  
Es crea una Comissió de Seguiment en l'àmbit d'aquest conveni, integrada per dos representants del Consell General del Poder Judicial, que seran el vocal territorial del Consell General del Poder Judicial i el president del Tribunal Superior de Justícia, i dos, per part de la Conselleria de Justícia i Administracions Públiques, que seran el director general de Justícia i el cap d'Àrea de Justícia.
  
Tots ells podran delegar les seues funcions quan ho consideren convenient.
  
Cinquena
  
A títol enunciatiu aquesta comissió tindrà les següents funcions:
  
a) Interpretar el conveni i resoldre els dubtes que puguen sorgir en la seua execució.
  
b) Fer el seguiment i avaluació del desenrotllament del conveni.
  
c) Informar sobre la valoració dels títols de coneixement de valencià, d'acord amb allò que s'ha disposat en els arts. 109 i 110 del Reglament 1/1995, de la Carrera Judicial, segons la modificació efectuada per l'Acord del ple del Consell General del Poder Judicial, de 25 de febrer de 1998.
  
Sisena
  
La vigència d'aquest conveni s'estableix per un any, prorrogable automàticament per anys successius, excepte denúncia, amb sis mesos d'antelació, per qualsevol de les parts.
  
València, 5 d'octubre de 1999.
  
EL conseller de Justícia I Administracions Públiques: Serafín Castellano Gómez.